Väinölä (Väinölänkatu 7).
Untamo (Untamontie 2).
**Käpylän peruskoulu** on Helsingin Käpylässä sijaitseva noin 900 oppilaan peruskoulu, joka antaa opetusta luokille 1–9. Kouluun kuuluu kolme rakennusta samassa korttelissa: Väinölä (Väinölänkatu 7), Untamo (Untamontie 2) ja Hykkylä (Mäkelänkatu 93). Koulun erikoisuutena ovat varhennettu espanjan opetus ensimmäiseltä luokalta alkaen sekä luonto- ja tiedepainotteinen opetus yläkoulussa.

Historia
--------

Käpylän kansakoulu aloitti toimintansa vuonna 1921. Koulu toimi aluksi muun muassa Seuratalossa (Vuoritalossa), kunnes sai oman rakennuksensa Väinölänkadun varteen 1929. Rakennuksen suunnitteli arkkitehti Gunnar Taucher. Kaupunginarkkitehti Hilding Ekelundin suunnittelema Untamontien lisärakennus valmistui 1950.

Vuonna 1938 Käpylään perustettiin yksityinen oppikoulu nimeltä Käpylän yhteiskoulu. Se toimi aluksi vuokratiloissa, mutta koulun oma rakennus valmistui Onnentielle 1942, ja koulu muutti siihen 1943.

Viipurilainen poikakoulu nimeltä Viipurin kaksoislyseo (alun perin vuonna 1874 perustettu Viipurin reaalikoulu) joutui muuttamaan Helsinkiin ensin talvisodan jälkeen vuosiksi 1940–1942 ja uudestaan jatkosodan aikana 1944. Helsingissä koulu otti myös tyttöoppilaita ja toimi aluksi nimellä Viipurin kaksoisyhteislyseo, kunnes se nimettiin Helsingin kaksoisyhteislyseoksi vuonna 1945. Koulu toimi 1940–1942 Helsingin suomalaisen lyseon tiloissa Kalevankadulla ja vuodesta 1944 Torkkelinkadulla samassa rakennuksessa Helsingin toisen suomalaisen lyseon kanssa. Vuonna 1955 koulu pääsi muuttamaan omaan rakennukseensa Mäkelänkadulle. Rakennuksen kutsumanimi "Hykkylä" juontaa juurensa koulun HKYL-lyhenteeseen.

Vuoden 1977 peruskoulu-uudistuksessa Helsingin kaksoisyhteislyseosta muodostettiin Hykkylän yläaste ja Hykkylän lukio, ja Käpylän yhteiskoulu jaettiin Käpylän yläasteeksi ja Käpylän lukioksi. Käpylän kansakoulun työtä jatkoi Käpylän ala-aste.

Käpylän yläaste ja lukio yhdistettiin Hykkylän yläasteeseen ja lukioon 1987, ja Onnentien toimipiste annettiin Laboratoriokoulun käyttöön. Koulujen nimet muutettiin 1989 Käpylän yläasteen kouluksi ja Käpylän lukioksi. Käpylän lukio yhdistyi 1999 Meilahden lukion kanssa Helsingin luonnontiedelukioksi ja muutti toiselle puolelle Mäkelänkatua, jolloin koko Hykkylän rakennus jäi yläasteen käyttöön.

Vuonna 2006 Käpylän ala-asteen ja yläasteen koulut yhdistyivät Käpylän peruskouluksi.

Kumpulassa toimi vuosina 1995–2013 Käpylän ala-asteeseen ja peruskouluun kuulunut Kumpulan sivukoulu, jossa opetettiin luokkia 1–2.

Lähteet
-------

* Tirkkonen, Jari: *Viipurin reaalikoulusta Helsingin kaksoisyhteislyseoksi, Hykkylästä Käpylän yläasteeksi ja lukioksi: 1874–1999*. Helsinki: Käpylän yläaste ja lukio, 1999. ISBN 951-718-401-8.

### Viitteet

1. 1 2  Käpylän peruskoulu: Meidän koulu *Helsingin peruskoulut*.  14.6.2017. Helsingin kaupunki. Viitattu 25.10.2018.
2. ↑  Eteläinen kotikaupunkipolku: Kansakoulu *Kaupunginosat.net: Käpylä*. Viitattu 6.10.2019.
3. ↑  Käpylän Olympiakylän asemakaavan muutosehdotus (nro 12121) *Päätökset*. Helsingin kaupunki. Viitattu 6.10.2019.
4. ↑  Pohjoinen kotikaupunkipolku: Käpylän yhteiskoulu *Kaupunginosat.net: Käpylä*. Viitattu 25.10.2018.
5. ↑  Salminen, Jari: Käpylän yhteiskoulu (Helsinki) 1938–1977 *Suomen yksityisten oppikoulujen digitaalinen matrikkeli 1872–1977*. Viitattu 25.10.2018.
6. ↑  Tirkkonen 1999, s. 10, 42–45
7. ↑  Tirkkonen 1999, s. 54–55
8. ↑  Tirkkonen 1999, s. 104–105, 124
9. ↑  Tirkkonen 1999, s. 126–127
10. ↑  Tirkkonen 1999, s. 149–150
11. ↑  Punkka-Hänninen, Päivi: Helsingissä aloittaa uudella nimellä neljä peruskoulua (vain tilaajille) *Helsingin Sanomat*.  9.7.2006. Viitattu 25.10.2018.
12. ↑  Sinisalo, Nuutti: Entiset oppilaat kertovat: Kumpulan pieni koulu tarjosi turvallisen alun koulumaailmaan *Suomen Kuvalehti*.  8.6.2013. Viitattu 25.10.2018.

Aiheesta muualla
----------------

* Käpylän peruskoulu